b'\n_START_ARTICLE_\nApskaitos istorija\n_START_PARAGRAPH_\nApskaitos istorija siekia iki 4000 m. pr. m. e., kai buvo prad\xc4\x97ta registruoti finansines ir kitas operacijas. Ma\xc5\xbedaug tuo metu \xc4\xafvair\xc5\xabs apskaitos b\xc5\xabdai \xc4\xaf Europ\xc4\x85 atkeliavo i\xc5\xa1 Indijos, Kinijos ir arab\xc5\xb3 \xc5\xa1ali\xc5\xb3._NEWLINE_Manoma, kad apskaitos u\xc5\xbeuomazgos atsirado dar pirmyk\xc5\xa1t\xc4\x97je santvarkoje. Tada kiekvienas \xc5\xbemogus atsimindavo, kiek ir ko jisai turi. Atsiradus gentims, svarbesnius procesus prad\xc4\x97jo registruoti ir analizuoti gen\xc4\x8di\xc5\xb3 vadai ir, tuo remdamiesi, priimdavo sprendimus. Kuo didesnis tapo darb\xc5\xb3 pasidalinimas ir daugiau atsirasdavo bendro inventoriaus, tuo svarbesn\xc4\x97 tapo apskaita._NEWLINE_Labai didel\xc4\x99 reik\xc5\xa1m\xc4\x99 apskaitai atsirasti tur\xc4\x97jo amat\xc5\xb3, \xc5\xbeem\xc4\x97s \xc5\xabkio darb\xc5\xb3 ir prekybos atsiradimas. Pl\xc4\x97tojantis \xc5\xabkiui, atsirado ra\xc5\xa1tas, skai\xc4\x8diai ir pati apskaita. Apskaita ir organizacinis darbas neatskiriami, nes \xc5\xabkini\xc5\xb3 operacij\xc5\xb3 registravimas ir sisteminimas sudaro galimybes priimti sprendimus, duoti nurodymus ir kontroliuoti j\xc5\xb3 vykdym\xc4\x85._NEWLINE_Tobul\xc4\x97jant apskaitos technologijoms ir kylant pragyvenimo lygiui did\xc4\x97jo apskaitos reik\xc5\xa1m\xc4\x97.\n_START_SECTION_\nApskaita vergovin\xc4\x97je santvarkoje\n_START_PARAGRAPH_\nApie apskait\xc4\x85 yra i\xc5\xa1lik\xc4\x99 duomen\xc5\xb3 senojo Egipto, Babilono, Romos, Graikijos, Izraelio, Urart\xc5\xb3, Finikijos, Persijos, Indijos, Centrin\xc4\x97s Amerikos ir kitose valstyb\xc4\x97se. Daugiausiai duomen\xc5\xb3 apie apskait\xc4\x85 yra i\xc5\xa1lik\xc4\x99 senov\xc4\x97s Graikijoje ir Romos imperijoje._NEWLINE_Graikijoje buvo keturi apskaitos objektai: preki\xc5\xb3 apyvarta, banko ind\xc4\x97liai, gyventoj\xc5\xb3 ir \xc5\xa1ventykl\xc5\xb3 turtas. Did\xc5\xbeiausi\xc4\x85 \xc4\xaftak\xc4\x85 apskaitos atsiradimui ir pl\xc4\x97tojimuisi senov\xc4\x97s Graikijoje tur\xc4\x97jo bank\xc5\xb3 veikla ir spartus pramon\xc4\x97s bei prekybos tobul\xc4\x97jimas. Senov\xc4\x97s Graikijoje 420 m. pr. m. e. buvo i\xc5\xa1leistas At\xc4\x97n\xc5\xb3 pinig\xc5\xb3 \xc4\xafstatymas, kuriame nurodyta, kad miestuose kaldinantieji savo sidabrines monetas ir nesinaudojantys At\xc4\x97n\xc5\xb3 monetomis, svoriais ir matais, bus baud\xc5\xbeiami. \xc5\xa0iame \xc4\xafstatyme numatyta, kad kit\xc5\xb3 valstybi\xc5\xb3 monetos tur\xc4\x97jo b\xc5\xabti pajamuojamos sudarant special\xc5\xb3 s\xc4\x85ra\xc5\xa1\xc4\x85._NEWLINE_Didel\xc4\xaf vaidmen\xc4\xaf senov\xc4\x97s Graikijos apskaitai tur\xc4\x97jo \xc5\xa1ventyklos ir bankai. Kai kuri\xc5\xb3 \xc5\xa1ventykl\xc5\xb3 ir gerai \xc4\xafrengt\xc5\xb3 bank\xc5\xb3 apskaitos duomenys buvo skelbiami vie\xc5\xa1ai. Apskaitos duomenims skelbti buvo naudojamos medin\xc4\x97s ar marmurin\xc4\x97s lentel\xc4\x97s, ant kuri\xc5\xb3 buvo ra\xc5\xa1oma \xc4\xafr\xc4\x97\xc5\xbeiant ar u\xc5\xbera\xc5\xa1ant da\xc5\xbeais. Apskaitos duomenis kontroliavo special\xc5\xabs asmenys\xc2\xa0\xe2\x80\x93 evzinai ir logistrai. Senov\xc4\x97s Romoje buvo i\xc5\xa1vystyti registrai. Romos imperijoje buhalterin\xc4\x97s apskaitos knygos buvo naudojamos tiek provincijose, tiek imperatoriaus r\xc5\xabmuose, tur\xc4\x97jusiuose savo apskaitos skyri\xc5\xb3. Jame dirb\xc4\x99 kasininkai ir s\xc4\x85skaitininkai buvo vadinami logografais. Rom\xc4\x97n\xc5\xb3 pirkliai tur\xc4\x97jo \xc4\xafrengtus kambarius, kuriuose buvo vedamos nam\xc5\xb3 \xc5\xabkio pajam\xc5\xb3\xc2\xa0\xe2\x80\x93 i\xc5\xa1laid\xc5\xb3 knygos._NEWLINE_Romos imperijoje buvo siekiama nustatyti \xc5\xabkin\xc4\x97s veiklos rezultatus. Tai buvo daroma inventorizuojant turim\xc4\x85 turt\xc4\x85. Rom\xc4\x97nai tur\xc4\x97jo dvi inventorines knygas: brevarium (brevarium imperi) ir libellum. Pirmoje knygoje buvo apskaitomas valstybei priklausantis turtas: mi\xc5\xa1kai, bankai, armija ir kt., o antroje\xc2\xa0\xe2\x80\x93 privatiems asmenims priklausantis turtas. Renkam\xc5\xb3 mokes\xc4\x8di\xc5\xb3 apskaitai buvo statomi special\xc5\xabs namai\xc2\xa0\xe2\x80\x93 pajam\xc5\xb3 vilos._NEWLINE_I\xc5\xa1 Romos imperijos laik\xc5\xb3 yra i\xc5\xa1lik\xc4\x99 apskaitos terminai, pvz., aria\xc2\xa0\xe2\x80\x93 kasa, ratio\xc2\xa0\xe2\x80\x93 s\xc4\x85skaita, liber\xc2\xa0\xe2\x80\x93 knyga, nomen facere\xc2\xa0\xe2\x80\x93 \xc4\xafra\xc5\xa1yti straipsn\xc4\xaf arba skol\xc4\x85 \xc4\xaf knyg\xc4\x85 ir kt. Senov\xc4\x97s Graikijoje ir Romos imperijoje buvo naudojamos mat\xc5\xb3 ir svori\xc5\xb3 sistemos, sukurti pirmi skai\xc4\x8diavimo prietaisai, rom\xc4\x97ni\xc5\xa1koji numeracija. Apskaitoje prad\xc4\x97ta nurodyti, kas ir kokias i\xc5\xa1laidas padar\xc4\x97. Senov\xc4\x97s Graikija ir Romos imperija tur\xc4\x97jo didel\xc4\x97s \xc4\xaftakos apskaitos raidai kitose senov\xc4\x97s valstyb\xc4\x97se.\n_START_SECTION_\nApskaita feodalizmo epochoje\n_START_PARAGRAPH_\n\xc5\xbdlugus Romos imperijai, \xc5\xbelugo ir vergov\xc4\x97 bei klest\xc4\x97j\xc4\x99 amatai. Savo ruo\xc5\xbetu suprast\xc4\x97jo ir i\xc5\xa1sivys\xc4\x8diusi apskaita. Ma\xc5\xbedaug apie XI\xe2\x80\x93XV a. nuo \xc5\xbeem\xc4\x97s \xc5\xabkio atsiskyr\xc4\x97 amatai, prad\xc4\x97jo pl\xc4\x97totis miestai, prekyba, amatai ir pinig\xc5\xb3 sistema. Tuomet atsigavo apskaita bei buvo prad\xc4\x97tas naudoti dvejybinis \xc4\xafra\xc5\xa1as._NEWLINE_Svarb\xc5\xb3 \xc4\xafna\xc5\xa1\xc4\x85 \xc4\xaf apskait\xc4\x85 \xc4\xafne\xc5\xa1\xc4\x97 krik\xc5\xa1\xc4\x8dioni\xc5\xa1koji ba\xc5\xbeny\xc4\x8dia, u\xc5\xbesiimin\xc4\x97jusi \xc5\xabkine veikla, bankininkyste, prekyba. Daugelyje knyg\xc5\xb3 buvo chronologi\xc5\xa1kai registruojamos operacijos. Pagrindinis apskaitos objektas buvo skolos. Atidavus skol\xc4\x85 \xc4\xafra\xc5\xa1as b\xc5\xabdavo i\xc5\xa1braukiamas, bet tai buvo labai nepatogu, ypa\xc4\x8d jei skola buvo atiduodama dalimis, tod\xc4\x97l buvo prad\xc4\x97ta chronologi\xc5\xa1kai registruoti ir skolos atidavim\xc4\x85. Paprastai \xc4\xafra\xc5\xa1ai b\xc5\xabdavo ra\xc5\xa1omi juodra\xc5\xa1tyje\xc2\xa0\xe2\x80\x93 atmin\xc4\x8diai. I\xc5\xa1 \xc4\x8dia atsirado atmintin\xc4\x97s knyga arba memorialias (lot. \xe2\x80\x9ememoria\xe2\x80\x9c\xc2\xa0\xe2\x80\x93 atmintis). B\xc5\xabdavo naudojamos \xc4\xafra\xc5\xa1\xc5\xb3 formul\xc4\x97s, pvz., \xe2\x80\x9ecia dato\xe2\x80\x9c\xc2\xa0\xe2\x80\x93 \xe2\x80\x9ejis dav\xc4\x97 mums\xe2\x80\x9c, \xe2\x80\x9ediabire\xe2\x80\x9c\xc2\xa0\xe2\x80\x93 \xe2\x80\x9ejis privalo tur\xc4\x97ti\xe2\x80\x9c ir pan. Asmenims, su kuriais buvo da\xc5\xbenai vykdomos \xc5\xabkin\xc4\x97s operacijos, knygose buvo skiriami atskiri puslapiai._NEWLINE_Feodalizmo laikotarpiu prad\xc4\x97ta naudoti arabi\xc5\xa1koji skai\xc4\x8di\xc5\xb3 sistema; knyg\xc5\xb3 spausdinimo i\xc5\xa1radimas skatino apskait\xc4\x85. Spar\xc4\x8diai tobul\xc4\x97jo apskaitos knygos ir jose darom\xc5\xb3 \xc4\xafra\xc5\xa1\xc5\xb3 technika. Ypa\xc4\x8d pla\xc4\x8diai buvo naudojamos \xc4\xafvairios knygos Italijoje. Pajamas prad\xc4\x97ta ra\xc5\xa1yti vienuose knygos puslapiuose, i\xc5\xa1laidas kituose. Apskaitos knygos skyr\xc4\x97si pagal \xc4\xafri\xc5\xa1imo b\xc5\xabd\xc4\x85 ir spalv\xc4\x85. Pvz., buvo \xc5\xbeinomos Juodoji knyga, Baltasis pirmasis s\xc4\x85siuvinis, Geltonoji antroji knyga ir t. t._NEWLINE_Feodalizmo epochoje atsirado dvejybinis \xc4\xafra\xc5\xa1as. Akivaizd\xc5\xbeiausias dvejybinio \xc4\xafra\xc5\xa1o pavyzdys aptiktas Genujoje 1340\xc2\xa0m. komunos apskaitos knygose. Debeto sumos buvo nurodomos taip: kair\xc4\x97je lapo pus\xc4\x97je buvo ra\xc5\xa1omi \xc5\xbeod\xc5\xbeiai: \xe2\x80\x9ejis mums skolingas\xe2\x80\x9c (debenti nobis), toliau buvo ra\xc5\xa1oma \xe2\x80\x9etaip pat\xe2\x80\x9c (item). Kredito sumos buvo ra\xc5\xa1omos de\xc5\xa1in\xc4\x97je pus\xc4\x97je: \xe2\x80\x9emes gavome\xe2\x80\x9c (recepimus). Taigi kiekvienas \xc4\xafra\xc5\xa1as buvo koresponduojan\xc4\x8di\xc5\xb3 s\xc4\x85skait\xc5\xb3 debeto ir kredito dalyse._NEWLINE_Pirm\xc4\x85 kart\xc4\x85 u\xc5\xbesiminta apie dvejybin\xc4\xaf \xc4\xafra\xc5\xa1\xc4\x85 Luko Pa\xc4\x8diolio 1494\xc2\xa0m. Venecijoje i\xc5\xa1leistoje knygoje \xe2\x80\x9eSuma de aritmetica, geometria, proportion et proportionalita\xe2\x80\x9c (Aritmetikos, geometrijos, mokymo apie proporcijas ir santykius visuma). Jos vienuoliktame skyriuje \xe2\x80\x9eTraktatas apie s\xc4\x85skaitas ir \xc4\xafra\xc5\xa1us\xe2\x80\x9c apra\xc5\xa1yti bendri apskaitos vedimo principai, kurie neprarado aktualumo ir \xc5\xa1iais laikais._NEWLINE_Kai kurie autoriai apskaitos pradininku laiko ital\xc5\xb3 mokslinink\xc4\x85 B. Kotruli. Jis 1458\xc2\xa0m. para\xc5\xa1\xc4\x97 knyg\xc4\x85 \xe2\x80\x9eApie prekyb\xc4\x85 ir suman\xc5\xb3 pirkl\xc4\xaf\xe2\x80\x9c, ta\xc4\x8diau jo knyga buvo i\xc5\xa1leista tik 1573\xc2\xa0m. Vokietijoje. XVI a. pabaigoje prad\xc4\x97tos steigti ypatingos mokyklos apskaitai studijuoti: (Dancinge 1570\xc2\xa0m., Niurnberge 1583\xc2\xa0m., Hamburge 1594\xc2\xa0m.). Pirmieji \xc5\xa1i\xc5\xb3 mokykl\xc5\xb3 mokytojai Gesenas ir Gamerfilderis para\xc5\xa1\xc4\x97 vadov\xc4\x97lius. Pranc\xc5\xabzas \xc5\xbd. Savari pirmas \xc4\xafrod\xc4\x97 b\xc5\xabtinum\xc4\x85 naudoti pagalbines knygas, atskirti sintetin\xc4\x99 ir analitin\xc4\x99 apskait\xc4\x85.\n_START_SECTION_\nApskaitos raida kapitalistin\xc4\x97je santvarkoje\n_START_PARAGRAPH_\nKapitalistin\xc4\x97je santvarkoje toliau vyst\xc4\x97si ir sud\xc4\x97ting\xc4\x97jo gamyba, did\xc4\x97jo konkurencija, k\xc5\xabr\xc4\x97si stambios \xc4\xafmon\xc4\x97s, tod\xc4\x97l dar labiau sustipr\xc4\x97jo apskaitos svarba._NEWLINE_Svarbiausias kapitalizmo epochos apskaitos bruo\xc5\xbeas\xc2\xa0\xe2\x80\x93 jos detalizavimas, \xc4\xafvairi\xc5\xb3 technini\xc5\xb3 priemoni\xc5\xb3 naudojimas apskaitos operatyvumui didinti. Susik\xc5\xabr\xc4\x97 tvirta sintetin\xc4\x97s ir analitin\xc4\x97s apskaitos sistema. J\xc4\x85 pirm\xc4\x85 kart\xc4\x85 teori\xc5\xa1kai pagrind\xc4\x97 ital\xc5\xb3 mokslininkas D. \xc4\x8cerboni._NEWLINE_Kapitalistin\xc4\x97je santvarkoje pada\xc5\xben\xc4\x97jo \xc5\xbemoni\xc5\xb3 sura\xc5\xa1ymai, prad\xc4\x97tas masinis gamybos steb\xc4\x97jimas. Taip atsirado statistin\xc4\x97 apskaita._NEWLINE_Gamybos i\xc5\xa1laid\xc5\xb3 buhalterin\xc4\x97s apskaitos pagrindai pirm\xc4\x85 kart\xc4\x85 buvo i\xc5\xa1d\xc4\x97styti XIX a. antroje pus\xc4\x97je pranc\xc5\xabz\xc5\xb3 mokslininko A. Giblo. Jis pirmasis pasi\xc5\xabl\xc4\x97 savikainos skai\xc4\x8diavimo metodik\xc4\x85._NEWLINE_Rus\xc5\xb3 mokslininkas N. Lunskis pirmasis i\xc5\xa1samiai apib\xc5\xabdino balanso aktyv\xc4\x85 ir pasyv\xc4\x85. Jis nurod\xc4\x97, kad aktyvas visada turi b\xc5\xabti lygus pasyvui._NEWLINE_L. Pa\xc4\x8diolio pasi\xc5\xablyta apskaitos forma prad\xc4\x97ta vadinti Sen\xc4\x85ja ital\xc5\xb3 forma. Remiantis pranc\xc5\xabzo \xc5\xbd. Savari ir italo F. Garatti id\xc4\x97jomis sukurta Naujoji ital\xc5\xb3 apskaitos forma._NEWLINE_1797\xc2\xa0m. E. Degar\xc5\xbe\xc4\x97 (t\xc4\x97vas) suk\xc5\xabr\xc4\x97 amerikieti\xc5\xa1k\xc4\x85j\xc4\x85 buhalterin\xc4\x97s apskaitos form\xc4\x85. Jos pagrindinis privalumas yra tas, kad visos operacijos sintetin\xc4\x97je apskaitoje atvaizduojamos vienoje Did\xc5\xbeiojoje Knygoje (\xc5\xbeurnale). Ji buvo patogi \xc5\xabkiams, naudojusiems nedaug s\xc4\x85skait\xc5\xb3. Vokietis F. Gelvig 1774\xc2\xa0m. Did\xc5\xbei\xc4\x85j\xc4\x85 knyg\xc4\x85 padalino \xc4\xaf du \xc5\xbeurnalus. Pranc\xc5\xabzo \xc5\xbd. Diumar\xc5\xa1\xc4\x97 sukurtoje sistemoje vietoje vieno ar dviej\xc5\xb3 buvo naudojama daugyb\xc4\x97 \xc5\xbeurnal\xc5\xb3.'